Politiet om Løten-drapet: Har avdekket interessante innkjøp
Politiet har saumfart alt den siktede kvinnen (42) har kjøpt i tiden før og etter at Ole Andreas Sønstvedt (37) ble drept.  Helt siden den 42 år gamle kvinnen ble pågrepet 24. januar i år, har det pågått en storstilt etterforskning for å avdekke hva som skjedde med den 37 år gamle mannen.  Levningene av Sønstvedt ble funnet på kvinnens gård i Løten, og politiet mener at han ble drept på nyttårsaften eller kort tid etter. Kriminalteknikere har finkjemmet eiendommen for spor, mens etterforskere blant annet har trålet elektroniske spor fra både siktede og avdøde.  Politiadvokat Liv Hilde Nytrøen bekrefter at politiet har innhentet kvinnens kontoutskrifter.  – Vi har gått gjennom alt vi kan rundt den siktede kvinnen som gjelder det å få oversikt over hva hun har gjort og hva hun har handlet både i tiden før og etter nyttårsaften, sier Nytrøen til VG. – Har dere funnet noe der da? – Det er et systematisk puslespill. Det jeg kan si er at vi har fått informasjon som har gitt oss noe. Vi jobber fortsatt med puslespillet. – Har politiet i denne gjennomgangen gjort funn som har vært sentrale? – Ja, eller som er av interesse eller nyttige for oss. Kvinnen har siden pågripelsen nektet straffskyld, og hevder at noen uriktig forsøker å kaste mistanke på henne. Hennes forsvarer Jens-Henrik Lien svarer følgende om politiets uttalelser om innkjøp: – Jeg kan si at hun er blitt foreholdt disse opplysningene, og det har vært mange undersøkelser rundt dette. Hun har gitt sine kommentarer, men jeg kan ikke gå inn på hva hun har forklart. – Føler vi har god kontroll Politiet har tidligere bekreftet at levningene etter den 37 år gamle mannen var brent. VG har stilt spørsmål om politiet har sporet kjøp av brennbar væske til siktede i den aktuelle perioden.  – Det kan jeg ikke kommentere, svarer politiadvokat Nytrøen og viser til at dokumentene i saken er klausulert.  Nytrøen bekrefter at de har vært i kontakt med virksomheter og personer i både Løten og Elverum i den forbindelse. – Vi har gått gjennom alle steder hvor hun har vært og hva hun har kjøpt eller gjort i perioden forut for nyttårsaften og frem til 24. januar. Hun ønsker ikke å gå i detalj på kvinnens bevegelser i det aktuelle tidsrommet.  – Det er veldig sentralt for politiet å ha oversikt over hvor hun har vært hele perioden fra nyttårsaften til hun ble pågrepet. Og jeg føler at vi har god kontroll på det, sier politiadvokaten. Forsvareren sier at hans klient i stor grad er gjort kjent med politiets undersøkelser.  – Hun har svart på det i avhør, men jeg kan ikke gå inn på det, sier han. Flere personer på gården Politiet sier at de har flere hypoteser om hva som kan være motiv, men at de ikke har landet noe. – Er det noen hypoteser som peker seg mer ut enn andre? – Det er klart at det er noen hypoteser står sterkere enn andre, men vi har flere. Det er ikke sånn at vi står igjen med én hypotese nå.  Politiet bekrefter at det har oppholdt seg flere andre personer på gården de første ukene av januar.  – Alle de personene er avhørt. Det er ingen andre mistenkte eller siktede i saken, og det har det heller ikke vært. Men det er flere vitner, sier Nytrøen og fortsetter: – Men så klart har vi gått veldig etter i sømmene de personene som har vært der. – Er det noen som er mer sentrale enn andre av de personene? – Alle som har vært der over tid, tenker vi jo sitter på informasjon som kan være av interesse for oss. Alle som har vært der, har forklart seg grundig.  Politiet har også tatt beslag i flere kjøretøy på gården.  – Det er foretatt omfattende kriminaltekniske undersøkelser i alle de kjøretøyene vi har tatt beslag i. Og vi har fått svar på en del av dem. Det har gitt oss informasjon som har vært nyttig. 
Politiet mener Ole Andreas Sønstvedt (37) ble drept på en gård i Løten En 42 år gammel kvinne er drapssiktet, men nekter straffskyld og hevder noen uriktig forsøker å kaste mistanke på henne Politiet saumfarer alt kvinnen har kjøpt før og etter nyttårsaften